**LĪGUMS Nr. JUR 2017-08/662**

**par Muižas ielas pārbūvi**

Ādažos, 2017. gada 16.augustā

**Ādažu novada dome** (turpmāk - Pasūtītājs), ko uz likuma „Par pašvaldībām” un Ādažu novada pašvaldības nolikuma pamata pārstāv Guntis Porietis, no vienas puses, un

**SIA “Ostas celtnieks” (**turpmāk – Būvuzņēmējs), tās valdes priekšsēdētāja Konstantina Bursakovska personā, kurš rīkojas saskaņā ar sabiedrības statūtiem, no otras puses,

abi kopā saukti “Līdzēji” un katrs atsevišķi – “Līdzējs”, pamatojoties uz Pasūtītāja rīkotā atklāta konkursa „Muižas ielas pārbūve” iepirkuma (identifikācijas Nr. ĀND 2017/01 (turpmāk - Iepirkums)) rezultātiem un Iepirkumu komisijas 2017.gada 30.maija lēmumu (protokols Nr.05-30-2017/01-9), noslēdz šādu iepirkuma līgumu (turpmāk - **Līgums)**:

**1. Apzīmējumi**

* 1. **Būvdarbi** - kopējais pasākumu kopums (saskaņošana, sagatavošana, izpēte, pārbūves un izbūves darbi, dokumentu komplektēšana, u.c.), kas nepieciešams Projekta realizācijai un Būvuzņēmējam jāveic saskaņā ar Būvdarbu līgumu, iepirkuma „Muižas ielas pārbūve” nolikuma noteikumiem, Būvprojektu, Vispārīgajiem būvnoteikumiem, Pasūtītāja pilnvaroto personu norādījumiem un citiem normatīvajiem aktiem.
	2. **Objekts** - Būvdarbu veikšanas teritorija, kas ar pieņemšanas-nodošanas aktu tiek nodota Būvuzņēmēja rīcībā.
	3. **Būvprojekts** – Projektētāja SIA “Firma L4” izstrādātais būvprojekts “Muižas ielas pārbūve Ādažos”.
	4. **Būvuzraugs** – persona, kura pārstāv Pasūtītāju un tā vārdā ir pilnvarota uzraudzīt Būvdarbu izpildes gaitu, to atbilstību Būvdarbu līgumam, Būvprojektam, būvnormatīviem, citiem normatīvajiem aktiem un Pasūtītāja interesēm. Būvuzraugs ir tiesīgs iepazīties ar Būvuzņēmēja izstrādāto dokumentāciju un darbu izpildi, pieprasīt no Būvuzņēmēja skaidrojumus par to, saņemt Pasūtītājam adresētu informāciju, apturēt Būvdarbus, veikt citas Būvdarbu līgumā un normatīvajos aktos noteiktās darbības.
	5. **Autoruzraugs** – Pasūtītāja nozīmēts projektētājs, kurš nodrošina un atbild par Būvprojekta daļu risinājumu mijiedarbību, Būvprojekta saturu kopumā un atbilstību Būvdarbu līguma un normatīvo aktu prasībām, kā arī veic Būvdarbu autoruzraudzību.
	6. **Līgums** – šis Līgums, ieskaitot visus tā pielikumus, kā arī jebkurš dokuments, kas to papildina vai groza.
	7. **Piedāvājums** –Būvuzņēmēja iesniegtais piedāvājums Iepirkumam.
	8. **Atbildīgais būvdarbu vadītājs** – Pasūtītāja apstiprināts Būvuzņēmēja pārstāvis - sertificēts vadošs speciālists ceļu būvdarbu vadīšanas jomā, nodrošina Būvdarbu izpildi atbilstoši normatīvajiem aktiem, Būvprojektam un Līgumam, organizē Būvuzņēmēja un tā apakšuzņēmēju darbību un pārstāv Būvuzņēmēju attiecībās ar Pasūtītāju.
	9. **Vadošie būvdarbu vadītāji** - Pasūtītāja apstiprināti Piedāvājumā norādītie būvdarbu jomās sertificēti būvdarbu vadītāji elektroietaišu, ūdensapgādes un kanalizācijas sistēmu būvdarbiem, kuri nodrošina Būvdarbu izpildi.
	10. **Līgumcena** – kopējā cena par visu Būvdarbu izpildi.
	11. **Iepirkums** – Ādažu novada domes rīkotais atklātais konkurss „Muižas ielas pārbūve, Ādažos”, iepirkuma identifikācijas Nr. ĀND 2017/01.
	12. **Finanšu piedāvājums** – Būvuzņēmēja kopējais izmaksu aprēķins atbilstoši Tehniskajai specifikācijai un Piedāvājumam.
	13. **Pasūtītāja pārstāvis** – Pasūtītāja pilnvarots Ādažu novada domes darbinieks, kurš pārstāv Pasūtītāja intereses attiecībās ar Būvuzņēmēju u.c. Līguma saistību izpildē iesaistītajām personām.
	14. **Tehniskās specifikācijas** – Iepirkuma 1.pielikums un Būvprojekta 11.sējums (tehniskās specifikācijas) .
1. **Līguma priekšmets**
	1. Būvuzņēmējs, apņemas veikt Muižas ielas pārbūves un inženierkomunikāciju izbūves darbus Jaunceriņu, Vectiltiņu un Katlapu ceļos, Rīgas gatvē (turpmāk – Būvdarbi) pret atlīdzību un saskaņā ar Līgumu un Piedāvājumu.
	2. Būvdarbi ietver visus Līgumā noteiktos darbus, to vadību un organizēšanu (t.sk., nepieciešamo speciālistu piesaisti, būvizstrādājumu un iekārtu piegādi, uzstādīšanu, ieregulēšanu, palaišanu un nodošanu ekspluatācijā), nepieciešamo atļauju sagādāšanu (t.sk., satiksmes ierobežošanai un slēgšanai), nodokļu un nodevu nomaksu, nepieciešamās izpilddokumentācijas noformēšanu un nodošanu Pasūtītājam (t.sk., lietošanas instrukcijas, nepieciešamos un derīgos apzīmēšanas, nospraušanas, testēšanas un mērīšanas darbus, kā arī izdevumus par patērēto enerģiju un citiem resursiem), tīrību, darba, t.sk., kustības drošību Būvdarbu teritorijā, ziemas uzturēšanas darbus tehnoloģiskā pārtraukuma laikā, visu Būvdarbam nepieciešamo nostiprinājumu, uzrakstu un apgaismojuma nodrošināšanu, Būvdarbu uzmērījumu un izpildmērījumu pasūtīšanu un saņemšanu, kā arī citas darbības, kas izriet no Līguma, un kuru vērtība ir iekļauta Līgumcenā.
	3. Būvuzņēmējs apliecina, ka ir pienācīgi iepazinies ar Līgumu un Tehniskajām specifikācijām, (t.sk., ar tajos ietvertajiem risinājumiem, apjomiem, pielietojamiem materiāliem un prasībām), kā arī Objekta būvlaukuma vietu un apstākļiem, pievedceļu izvietojumu, Objektam piegulošajām būvēm, to pašreizējo stāvokli, esošo inženierkomunikāciju izvietojumu, atzīst to par atbilstošiem Līguma izpildei un atsakās saistībā ar to izvirzīt jebkāda satura iebildumus vai pretenzijas. Būvuzņēmējs apliecina, ka Finanšu piedāvājumā ir iekļauti visi viņa izdevumi, kas saistīti ar Būvdarbu veikšanu, pabeigšanu un nodošanu Pasūtītājam.
2. **Līguma sastāvdaļas**
	1. Līgumam ir šādas, no Līguma atsevišķas, bet neatņemamas sastāvdaļas, atsevišķā sējumā (pielikumi):
		1. 1.pielikums – Iepirkuma 1.pielikums;
		2. 2.pielikums – Būvprojekta 11.sējums (Tehniskās specifikācijas);
		3. 3. pielikums - Būvdarbu izpildes kalendārais grafiks;
		4. 4.pielikums – Būvuzņēmēja tehniskais piedāvājums;
		5. 5.pielikums - Finanšu piedāvājums un finanšu plūsmas grafiks;
		6. 6.pielikums – Bankas vai apdrošināšanas sabiedrības garantija par līgumsaistību (t.i., Būvdarbu) izpildi 10 % apmērā no Līgumcenas (ar pievienotās vērtības nodokli (turpmāk - PVN)).
	2. Interpretējot Līgumu vai kādu tā daļu, ir jāņem vērā visas Līguma daļas. Ja rodas pretruna starp dažādiem Līguma pielikumiem, prioritāte (virzienā no augstākās uz zemāko) ir tādā secībā, kādā tie sakārtoti 3.1. punktā.
3. **Līguma summa**
	1. Līguma summa, ko Pasūtītājs samaksā Būvuzņēmējam par Būvdarbu izpildi (turpmāk – Līgumcena), ir **EUR 1 597 496,86** (viens miljons pieci simti deviņdesmit septiņi tūkstoši četri simti deviņdesmit seši euro un 86 centi), bez PVN.Pasūtītājs samaksā Līgumcenu bez PVN, saskaņā ar Līguma noteikumiem un Finanšu piedāvājumu, ar nosacījumu, ka Būvuzņēmējs pilnā apmērā izpilda Līgumā noteiktās visas savas saistības.
	2. Pasūtītājs apmaksā PVN saskaņā ar Pievienotās vērtības nodokļa likuma 142.pantā noteikto kārtību.
	3. Līgumcena aprēķināta pieņemot, ka izpildītie Būvdarbi būs augstākajā profesionālajā kvalitātē, t.i., tie tiks veikti atbilstoši Iepirkuma nolikuma, Tehnisko specifikāciju un Būvdarbu izpildi reglamentējošo normatīvo aktu prasībām.
	4. Finanšu piedāvājumā ietvertās Būvdarbu izmaksu cenas paliek nemainīgas visā Līguma izpildes laikā, izņemot Līgumā noteiktos gadījumus. Ja pielietotie materiāli, kas ir lietoti Līgumcenas aprēķināšanai, neatbilst Pasūtītāja definēto Tehnisko specifikāciju un “Ceļu specifikācijas 2015” prasībām, tad neatbilstošos materiālus Būvuzņēmējs nomaina pret atbilstošiem, nemainot darbu izmaksas cenas.
	5. Būvdarbu izpildes laikā Pasūtītājam ir tiesības veikt izmaiņas Līgumā noteiktajos Būvdarbu apjomos (t.sk., apjoma palielināšana vai samazināšana), kā arī uzdot Būvuzņēmējam veikt Līgumā sākotnēji neparedzētus Būvdarbus.
	6. Ja pēc Pasūtītāja pieprasījuma tiek mainīti Būvdarbu apjomi, kas atšķiras no Tehniskajās specifikācijās uzrādītajiem, tad vienošanās par papildu Būvdarbiem tiek noslēgta Līgumā un Publisko iepirkumu likuma 67.1 pantā noteiktajā kārtībā.
	7. Būvdarbu apjomu izmaiņas (palielinājums un samazinājums) nedrīkst palielināt Līgumcenu vairāk kā par 15 (piecpadsmit) procentiem.
	8. Izmaiņas 4.5. punktā noteiktajos gadījumos noformē ar Būvdarbu izmaiņu aktu, ko paraksta Līdzēji un kas ar tā parakstīšanas brīdi kļūst par neatņemamu Līguma sastāvdaļu.
	9. Papildu Būvdarbu gadījumā Līdzēji atsevišķi vienojas par papildu darbu vienību izcenojumiem, norādot to Būvdarbu izmaiņu aktā.
	10. Pasūtītājam ir tiesības ieturēt izmaksas, ko Būvuzņēmējam ir pienākums maksāt kā zaudējumu un/vai līgumsodus saskaņā ar Līguma noteikumiem, ja Būvdarbi satur defektus un/vai trūkumus, kurus Būvuzņēmējs nenovērš vai atsakās novērst Līgumā noteiktajā kārtībā. Pasūtītājam ir tiesības ieturēt minētās izmaksas no Būvuzņēmējam maksājamās atlīdzības par atbilstoši veikto Būvdarbu summas, informējot par to Būvuzņēmēju rakstveidā.
4. **Būvdarbu** **izpildes noteikumi**
	1. Būvuzņēmējs atbild par atbilstošas kvalifikācijas personāla un sertificētu materiālu izmantošanu Būvdarbu izpildei.
	2. Būvuzņēmējs uzsāk:
		1. Būvdarbu I un II kārtu - ne vēlāk kā 10 darba dienu laikā no Līguma noslēgšanas saskaņā ar Būvdarbu izpildes kalendāro grafiku (3.pielikums);
		2. Būvdarbu III un IV kārtu – agrāk, nekā Būvdarbu izpildes kalendārā grafikā norādīts, un Pasūtītājs, kopā ar Būvuzraugu, ir saskaņojis kalendārā grafika labojumus, kurā Būvdarbu izpildes termiņš atsevišķām kārtām nepārsniedz 5.4.2. un 5.4.3. punktā paredzētās kalendārās nedēļas.
	3. Būvdarbi jāveic ievērojot Iepirkuma nolikumu un Tehniskās specifikācijas, Piedāvājumu un būvnormatīvus, Līguma noteikumus un Pasūtītāja vai Būvuzrauga norādījumus, ciktāl tie neizmaina Līguma un spēkā esošo normatīvo aktu nosacījumus, kā arī Līgumcenu, Būvdarbu apjomu un Būvdarbu izpildes termiņus.

5.4. Būvuzņēmējs apņemas pabeigt Būvdarbus un Objekta nodošanu ekspluatācijā 54 kalendāro nedēļu laikā, tai skaitā :

5.4.1. I kārtu kopā ar II kārtu - ne ilgāk kā 48 kalendāra nedēļas no Būvdarbu uzsākšanas;

5.4.2. III kārtu - ne ilgāk kā 24 kalendāra nedēļas no Būvdarbu III kārtas uzsākšanas, Būvdarbu III kārtu uzsākot ne vēlāk kā 31 kalendārajā nedēļā, skaitot no Būvdarbu uzsākšanas saskaņā ar Būvdarbu izpildes kalendāro grafiku,

5.4.3. IV kārtu - ne ilgāk kā 13 kalendāra nedēļas no Būvdarbu IV kārtas uzsākšanas, Būvdarbus uzsākot ne vēlāk kā 42 kalendārajā nedēļā, skaitot no Būvdarbu uzsākšanas saskaņā ar Būvdarbu izpildes kalendāro grafiku.

5.5. Ja Būvdarbu izpildes gaitā Būvuzņēmējam rodas tādi fiziski šķēršļi vai apstākļi (t.sk., arī Būvdarbu jebkāda pārtraukšana, kas rodas Pasūtītāja saistību nepildīšanas rezultātā vai pēc Pasūtītāja norādījuma, kā arī valsts institūciju vai pašvaldības iestāžu aizliegumi) kurus tas, kā pieredzējis un kvalificēts Būvuzņēmējs iepriekš nevarēja paredzēt, un tos par tādiem ir atzīst arī Pasūtītājs, Būvuzņēmējam ir tiesības, vispirms saskaņojot ar Pasūtītāju minēto šķēršļu likvidēšanas metodi un izmaksas, saņemt Būvdarbu izpildes termiņa pagarinājumu, kas atbilst šo šķēršļu vai apstākļu darbības novēršanas ilgumam.

* 1. Būvuzņēmējam ir tiesības uz Būvdarbu izpildes termiņa pagarinājumu, ja Būvdarbu izpilde tiek kavēta viena vai vairāku šādu iemeslu dēļ:
		1. ja pēc Pasūtītāja pieprasījuma veiktas būtiskas izmaiņas Būvdarbu apjomā;
		2. ja klimatisko laika apstākļu dēļ Būvdarbus nav iespējams turpināt, par ko Pasūtītājs un Būvuzraugs ir saņēmuši rakstiskus pierādījumus no Būvuzņēmēja, un Līdzēji ir vienojušies par tehnoloģisko pārtraukumu. Šādā gadījumā termiņš tiek pagarināts par tehnoloģiskā pārtraukuma laiku, bet kopumā ne vairāk kā par 75 dienām;
		3. ja iestājušies 17. punktā minētie nepārvaramas varas apstākļi.
	2. Izpildot Būvdarbus Būvuzņēmējs ievēro Tehniskās specifikācijas, atzīstot, ka tās ir saprotamas un pietiekamas, lai izpildītu Būvdarbus atbilstoši Līguma noteikumiem, nepārkāpjot normatīvo aktu prasības un publiskos ierobežojumus.
	3. Pirms Būvdarbu uzsākšanas Objektā, Būvuzņēmējs nozīmē Piedāvājumā norādīto Atbildīgo būvdarbu vadītāju un Vadošos būvdarbu vadītājus. Būvuzņēmējs ir tiesīgs nomainīt Būvdarbu vadītājus, norīkojot jaunus speciālistus ar līdzvērtīgu pieredzi un kvalifikāciju pēc Pasūtītāja pamatota pieprasījuma vai ar Pasūtītāja iepriekšēju rakstisku piekrišanu.
	4. Būvuzņēmējs veic visas nepieciešamās darbības saskaņā ar Ministru kabineta 19.08.2014. noteikumiem Nr.500 „Vispārīgie būvnoteikumi” un citiem normatīvajiem aktiem, lai uzsāktu, veiktu un pilnībā pabeigtu Būvdarbus.
	5. Būvuzņēmējs nodrošina, ka Būvdarbu izpildē tiek ievēroti Latvijas Republikā spēkā esošie normatīvie akti, būvnormatīvi, Būvuzrauga un Pasūtītāja norādījumi, kas nav pretrunā spēkā esošajiem tiesību aktiem un Finanšu piedāvājumam, kā arī tiek ievēroti citi spēkā esoši normatīvie akti, kas reglamentē Būvdarbu veikšanu, t.sk., drošības tehnikas, būvdarbu aizsardzības, ugunsdrošības, elektrodrošības, sanitārie un apkārtējās vides aizsardzības noteikumi.
	6. Būvuzņēmējam ir saistoši tie Pasūtītāja un tā pilnvaroto pārstāvju rīkojumi un norādījumi, kas nav pretrunā normatīvo aktu un Līguma noteikumiem, negroza tos, un ir vērsti uz Līguma saistību sekmīgu izpildi.
1. **Pasūtītāja pienākumi un tiesības**
	1. **Pasūtītājs apņemas:**
		1. ne vēlāk kā 10 (desmit) darba dienu laikā pirms Būvdarbu uzsākšanas nodot Būvuzņēmējam Objektu 7.1.5.2. punktā noteiktajā kārtībā, atbilstoši Būvdarbu izpildes kalendārajam grafikam;
		2. nozīmēt Būvuzraugu Būvdarbu izpildes, kvalitātes un atbilstības Līgumam uzraudzīšanai. Būvuzraugam ir tiesības jebkurā brīdī apturēt Būvdarbus, iepriekš rakstiski paziņojot par to Būvuzņēmējam un argumentējot savu lēmumu. Gadījumā, ja Būvdarbu apturēšanas iemesls ir Būvuzņēmēja darbība vai bezdarbība, Būvuzņēmējs nevar pretendēt uz Līguma izpildes termiņa pagarinājumu par Būvdarbu apturēto laiku. Būvuzraugam ir visas tiesības un pienākumi, kādi tam ir noteikti būvnormatīvos, citos normatīvajos aktos un Līgumā;
		3. nodrošināt Būvuzņēmēju ar Būvdarbu veikšanai nepieciešamo dokumentāciju;
		4. nodrošināt Būvuzņēmēja personālam un autotransportam iespēju netraucēti piekļūt Objektam Būvdarbu izpildes laikā vai citos Līdzēju saskaņotos laikos;
		5. pieņemt Būvuzņēmēja izpildītos Būvdarbus saskaņā ar Līguma noteikumiem;
		6. samaksāt par izpildītajiem Būvdarbiem saskaņā ar Līguma noteikumiem.
	2. **Pasūtītājam ir tiesības:**
		1. vienpusēji apturēt Būvdarbu izpildi gadījumā, ja Būvuzņēmējs pārkāpj būvnormatīvus vai citu normatīvo aktu prasības, kā arī citos Līgumā noteiktajos gadījumos;
		2. pārbaudīt Būvdarbu apjoma izpildi, kvalitāti un iesniegto norēķinu dokumentu atbilstību faktiski izpildīto Būvdarbu apjomam, lai noskaidrotu, kādā mērā veiktie Būvdarbi vai to daļa atbilst Līguma un normatīvo aktu prasībām. Par pārbaudes veikšanu Pasūtītājs iepriekš paziņo Būvuzņēmējam. Divu darba dienu laikā pēc paziņojuma saņemšanas Būvuzņēmējam ir jāpaziņo Pasūtītājam par gatavību pārbaudei, kā arī par termiņiem, kad pārbaudei būs pieejami segtie darbi. Konstatētie defekti tiek fiksēti pārbaudes aktā un tā kopija tiek izsniegta Atbildīgajam būvdarbu vadītājam;
		3. citas tiesības, kādas Pasūtītājam ir noteiktas spēkā esošajos normatīvajos aktos un Līgumā.
2. **Būvuzņēmēja pienākumi un tiesības**
	1. **Būvuzņēmējs apņemas:**
		1. veikt Būvdarbus atbilstoši spēkā esošiem normatīvajiem aktiem, Būvprojekta, Iepirkuma nolikuma, Tehnisko specifikāciju un iesniegtā Piedāvājuma noteikumiem;
		2. nodrošināt, ka Līguma darbības laikā tam ir spēkā esošas licences un sertifikāti, ja tas nepieciešams Būvdarbu veikšanai;
		3. pēc Pasūtītāja pieprasījuma organizēt Būvdarbu izpildes kontroles sanāksmes. Būvdarbu laikā sanāksmes organizēt ne retāk kā reizi nedēļā un obligāti izpildīt tajās pieņemtos lēmumus, ja vien tie nav pretrunā Līgumam;
		4. veikt Būvdarbu teritorijas sagatavošanu un būvtāfeles izgatavošanu un uzstādīšanu, norādot tajā informāciju par Objekta nosaukumu, Pasūtītāju, Būvuzņēmēju, Atbildīgo būvdarbu vadītāju, Būvuzraugu, Autoruzraugu, Būvprojekta autoru, u.c. informācija pēc Pasūtītāja norādījumiem, iepriekš saskaņojot izvietojamo informāciju ar Pasūtītāju un Būvuzraugu;
		5. ievērot un izpildīt šādus noteikumus:
			1. pirms Būvdarbu uzsākšanas izstrādāt un saskaņot to ar Pasūtītāju un Būvuzraugu darbu veikšanas projektu atbilstoši Ministru kabineta 21.10.2014. noteikumiem Nr.655 „Noteikumi par Latvijas būvnormatīvu LBN 310-14 „Darbu veikšanas projekts””;
			2. atbilstoši Būvdarbu izpildes kalendārajam grafikam (3.pielikums), ne vēlāk kā 10 (desmit) darba dienu laikā pirms Būvdarbu uzsākšanas pieņemt no Pasūtītāja Objektu un parakstīt par to aktu starp Līdzējiem, atbilstoši Ministru kabineta 14.10.2014. noteikumu Nr. 633 “Autoceļu un ielu būvnoteikumi” (turpmāk Noteikumi Nr. 633) pielikuma Nr.2 prasībām, aprakstot tajā Objekta stāvokli;
			3. ierīkot Būvdarbu veikšanai nepieciešamās palīgēkas būvlaukuma teritorijā;
			4. segt visus ar Būvdarbu veikšanu saistītos izdevumus līdz Būvdarbu pilnīgai pabeigšanai un nodošanai ekspluatācijā;
			5. veikt Būvdarbus saskaņā ar Latvijas būvnormatīviem, citu normatīvo aktu un Būvprojektā norādītajām prasībām;
			6. nodrošināt izbūvētā ceļa minerālmateriālu seguma uzturēšanas darbus līdz ielas virskārtas seguma ieklāšanas darbu pabeigšanai un Objekta nodošanai ekspluatācijā tā, lai pa to varētu pārvietoties autotransports;
			7. Būvdarbu veikšanas gaitā ievērot drošības tehnikas, ugunsdrošības, visu būvniecības uzraudzības dienestu priekšrakstus, veikt apkārtējās vides aizsardzības pasākumus Objektā, kā arī uzņemties pilnu atbildību par jebkādiem minēto noteikumu pārkāpumiem un to izraisītajām sekām;
			8. nodrošināt visu nepieciešamo dokumentu atrašanos Objektā, kuru uzrādīšanu var prasīt amatpersonas, kas ir tiesīgas kontrolēt Būvdarbus;
			9. nodrošināt visas Būvdarbu izpildei nepieciešamās dokumentācijas sagatavošanu un iesniegšanu Pasūtītājam saskaņā ar Būvprojektu un Latvijas būvnormatīviem;
			10. nodrošināt tīrību Būvdarbu teritorijā un Būvuzņēmēja darbības zonā visā Būvdarbu laikā, kā arī ģenerāluzkopšanas darbus pirms Būvdarbu nodošanas–pieņemšanas akta parakstīšanas;
			11. nodrošināt Objektu ar nepieciešamajām ierīcēm būvgružu aizvākšanai, kā arī to regulāru izvešanu uz speciāli ierīkotām vietām atbilstoši spēkā esošajam normatīvajam regulējumam, iesniedzot Pasūtītājam dokumentus, kas apliecina būvgružu nodošanu;
			12. izstrādāt detalizētus rasējumus, ja tādi nepieciešami, un saskaņot ar Pasūtītāju pirms attiecīgo Būvdarbu uzsākšanas;
			13. nekavējoties rakstveidā informēt Pasūtītāju par visām neprecizitātēm vai kļūdām Būvprojektā vai Tehniskajās specifikācijās, vai jaunatklātiem apstākļiem un defektiem, kas var novest pie Būvdarbu kvalitātes pasliktināšanās vai sadārdzinājuma, vai kā citādi negatīvi ietekmēt izpildītos Būvdarbus, kā arī par visiem apstākļiem, kas atklājušies Būvdarbu izpildes procesā un var neparedzēti ietekmēt to izpildi;
			14. rakstveidā saskaņot ar Pasūtītāju Būvdarbu izpildes procesā jebkuru radušos nepieciešamo atkāpi no Līguma un Pasūtītāja pārstāvju norādījumiem;
			15. no saviem līdzekļiem segt visas ar būvuzraudzību saistītās izmaksas Būvdarbu izpildes termiņa pagarināšanas gadījumā, kas notikusi Būvuzņēmēja vainas dēļ, t.sk., nodrošināt Pasūtītāja nolīgtā Būvuzrauga darba samaksas pārskaitīšanu Pasūtītājam, noslēdzot par to rakstveida vienošanos ar Pasūtītāju;
			16. nekavējoties brīdināt Pasūtītāju, ja Būvdarbu izpildes gaitā rodas apstākļi, kas var būt bīstami cilvēku veselībai, dzīvībai vai apkārtējai videi, un veikt visus nepieciešamos pasākumus to novēršanai;
			17. nodrošināt Atbildīgā būvdarbu vadītāja un Vadošo būvdarbu vadītāju atrašanos Objektā darba dienās un izpildāmo Būvdarbu kontroli, izņemot gadījumus, kad ar Objektā notiekošiem būvdarbiem saistītu jautājumu risināšanai būvdarbu vadītājs nevar atrasties klātienē Objektā. Šādos gadījumos Atbildīgais būvdarbu vadītājs uz savas prombūtnes laiku nozīmē citu tādas pašas kvalifikācijas būvdarbu vadītāju:
			18. rakstiski saskaņot ar Pasūtītāju Atbildīgā būvdarbu vadītāja un Vadošo būvdarbu vadītāju aizvietošanu, iesniedzot dokumentus, kas apliecina aizvietošanai ieteikto speciālistu kvalifikāciju un pieredzi. Atbildīgais būvdarbu vadītājs nedrīkst būt nepārtrauktā prombūtnē ilgāk 4 (četras) darba dienas;
			19. uzņemties risku (nelaimes gadījumi, būves sagrūšana (bojāeja), bojājumu rašanās, zaudējumu nodarīšana trešajām personām, u.c.) par Objektu līdz tā galīgā nodošanas-pieņemšanas akta parakstīšanai;
			20. informēt Pasūtītāju un Būvuzraugu par tādiem Būvdarbiem, ko Būvuzņēmējs gatavojas nosegt un kas vairs nebūs redzami un pārbaudāmi, ne vēlāk kā 2 (divas) darba dienas pirms to nosegšanas, kā arī uzaicināt Pasūtītāju, Būvuzraugu un Autoruzraugu uz šādu darbu nekavējošu pieņemšanu, sastādot pieņemšanas-nodošanas aktu atbilstoši Noteikumu Nr.633 prasībām;
			21. pēc Pasūtītāja vai Būvuzrauga lūguma atvērt pārbaudei jebkurus segtos darbus, ja vien tas nerada būtiskus bojājumus izpildītajiem darbiem un nepamatotas papildu izmaksas. Pasūtītājs vai Būvuzraugs var uzstāt uz segto darbu atvēršanu, ja pārbaude atklāj, ka segtie darbi nav veikti saskaņā ar Līgumu. Šādā gadījumā Būvuzņēmējs atbild un sedz papildu izmaksas, kas rodas atverot segtos darbus un novēršot defektus;
			22. Būvdarbu izpildē izmantot būvizstrādājumus un iekārtas, kādas ir noteiktas Piedāvājumā vai kādas ir iepriekš saskaņotas ar Pasūtītāju, un kas pilnībā atbilst Būvprojektam un Tehniskajām specifikācijām;
			23. ievērot būvizstrādājumu ražotāja noteiktos standartus un instrukcijas, ciktāl tas nav pretrunā ar Latvijas Republikas normatīvajiem aktiem;
			24. sakārtot Objektu un tam piegulošo teritoriju (novākt būvgružus, Būvuzņēmējam piederošo inventāru, darba rīkus, u.c.) pirms tā nodošanas ekspluatācijā;
			25. ievērot un izpildīt Būvuzrauga likumīgās prasības, kā arī regulāri saskaņot veicamo Būvdarbu izpildi;
			26. nodrošināt Būvuzņēmēja pārstāvja klātbūtni sanāksmēs Būvdarbu laikā;
			27. veikt citas darbības saskaņā ar Līgumu, Būvprojektu, Latvijas būvnormatīviem un citiem normatīvajiem aktiem;
			28. sagatavot nepieciešamos dokumentus Būvdarbu nodošanas–pieņemšanas akta un Objekta nodošanas ekspluatācijā akta parakstīšanai;
			29. veicot Būvdarbus, saglabāt Objektu labā tehniskajā stāvoklī un pēc iespējas izmantot Objektā tādas darba metodes un paņēmienus, kuru rezultātā nepasliktinās Objekta tehniskais un vizuālais stāvoklis;
			30. Būvdarbu tehnoloģiskā pārtraukuma laikā nodrošināt Objekta uzturēšanu labā tehniskā stāvoklī par saviem līdzekļiem, atbilstoši Ministru Kabineta 09.03.2010. noteikumiem Nr. 224 “Noteikumi par valsts un pašvaldību autoceļu ikdienas uzturēšanas prasībām un to izpildes kontroli”;
			31. par saviem līdzekļiem novērst Pasūtītāja vai Būvuzrauga pieteiktās pretenzijas par Objektam nodarītajiem bojājumiem līdz galīgā nodošanas–pieņemšanas akta parakstīšanai;
			32. neveikt nekādas darbības, kas tieši vai netieši var radīt zaudējumus Pasūtītājam vai kaitēt tā interesēm;
			33. neveikt patvaļīgus Būvdarbus vai to apjomu maiņu;
3. **Personāla un apakšuzņēmēju iesaistīšanas un nomaiņas kārtība**
	1. Būvdarbu veikšanai Būvuzņēmējs piesaista Piedāvājumā norādīto personālu un apakšuzņēmējus. Būvuzņēmējs ir atbildīgs par piesaistītā personāla un apakšuzņēmēju veiktā darba atbilstību Līguma prasībām.
	2. Pēc Līguma noslēgšanas Būvuzņēmējs drīkst veikt personāla un apakšuzņēmēju maiņu, kā arī papildu personāla un apakšuzņēmēju iesaistīšanu atbilstoši Publisko iepirkumu likuma 68. panta pirmajā daļā noteiktajai kārtībai, informējot par to Pasūtītāju vismaz 5 (piecas) darba dienas iepriekš, izņemot 8.3. punktā noteiktos gadījumus.
	3. Pēc Līguma noslēgšanas Būvuzņēmējs tikai ar Pasūtītāja rakstveida piekrišanu drīkst nomainīt:
		1. personālu, par kuru Iepirkuma piedāvājumā sniedzis informāciju, un kura kvalifikācijas atbilstību Iepirkuma nolikumā izvirzītajām prasībām Pasūtītāja iepirkuma komisija ir vērtējusi;
		2. apakšuzņēmēju, uz kuru iespējām Būvuzņēmējs balstījies, lai apliecinātu savas kvalifikācijas atbilstību Iepirkuma dokumentos noteiktajām prasībām;
		3. apakšuzņēmēju, kura izpildāmo darbu vērtība ir 20% no kopējās Līgumcenas vai lielāka, ja tas neatbilst 8.3.2. punktā noteiktajam, kā arī iesaistīt vēlāk minētajam kritērijam atbilstošu apakšuzņēmēju.
	4. Pasūtītājs nepiekrīt 8.3.1. un 8.3.2. punktā minētā personāla un apakšuzņēmēja nomaiņai, ja pastāv kāds no šādiem nosacījumiem:
		1. piedāvātais personāls vai apakšuzņēmējs neatbilst tām Iepirkuma procedūras dokumentos noteiktajām prasībām, kas attiecas uz personālu vai apakšuzņēmējiem;
		2. tiek piedāvāts nomainīt apakšuzņēmēju, uz kura iespējām Būvuzņēmējs balstījies, lai apliecinātu savas kvalifikācijas atbilstību Iepirkuma procedūras dokumentos noteiktajām prasībām, un piedāvātajam apakšuzņēmējam nav vismaz tāda pati kvalifikācija, uz kādu Būvuzņēmējs atsaucies, apliecinot savu atbilstību Iepirkuma procedūrā noteiktajām prasībām;
		3. tiek piedāvāts nomainīt apakšuzņēmēju un tas atbilst Publisko iepirkumu likuma 39¹. panta pirmajā daļā minētajiem pretendentu izslēgšanas nosacījumiem.
	5. Pasūtītājs nepiekrīt 8.3.3. punktā minētā apakšuzņēmēja nomaiņai vai jauna apakšuzņēmēja iesaistīšanai Līguma izpildē, ja uz piedāvāto apakšuzņēmēju attiecas pretendentu izslēgšanas nosacījumi, kas minēti Publisko iepirkumu likuma 39.1 panta pirmajā daļā.
	6. Lūgumu nomainīt Būvuzņēmēja personālu vai apakšuzņēmēju vai iesaistīt jaunu apakšuzņēmēju, Būvuzņēmējs iesniedz Pasūtītājam, norādot informāciju un pievienojot dokumentus, kas nepieciešami Pasūtītājam lēmuma pieņemšanai.
	7. Pasūtītājs pieņem lēmumu par Būvuzņēmēja personāla vai apakšuzņēmēja nomaiņu vai jauna apakšuzņēmēja iesaistīšanu 5 (piecu) darba dienu laikā pēc tam, kad ir saņēmis visu lēmuma pieņemšanai nepieciešamo informāciju un dokumentus un vadās no Publisko iepirkumu likuma 68. panta trešās daļas 3.punktā noteiktā. Par pieņemto lēmumu Pasūtītājs paziņo rakstveidā, nosūtot to pa pastu, pa faksu vai elektroniski, ar drošu elektronisko parakstu, uz Būvuzņēmēja norādīto adresi.
4. **Riska pāreja, būvdarbu drošība un atbildība**
	1. Cilvēku traumu un būvdarbu, materiālu vai iekārtu un cita īpašuma bojāšanas vai iznīcināšanas, kā arī zuduma risku uzņemas Būvuzņēmējs, izņemot, ja tas rodas Pasūtītāja vainas dēļ. Būvuzņēmējs uzņemas arī Objekta, Būvdarbu, materiālu un iekārtu nejaušas bojāšanas vai iznīcināšanas risku, un ar akta par būves pieņemšanu ekspluatācijā un galīgā nodošanas-pieņemšanas akta abpusējas parakstīšanas brīdi tas pāriet no Būvuzņēmēja uz Pasūtītāju.
	2. Būvuzņēmējs atbild par visu to personu drošību Objektā, kurām ir tiesības tur atrasties un nodrošina nepiederošu vai neatbilstoši aprīkotu personu nepielaišanu Objektam vietās, kur pastāv veselības un dzīvības apdraudējuma riski notiekošo būvdarbu apstākļu dēļ, nodrošinot preventīvos pasākumus personu veselības un dzīvības risku apdraudējuma minimizēšanai, kā arī atbild par darba drošības noteikumu ievērošanu Objektā.
	3. Būvuzņēmējs ir materiāli atbildīgs par nodarīto zaudējumu Pasūtītājam, ēkām, trešajām personām vai apkārtējai videi, kas radies Būvuzņēmēja vainas dēļ Būvdarbu izpildes laikā.
	4. Parakstot Līgumu Būvuzņēmējs apliecina, ka viņam ir atbilstoša kvalifikācija un zināšanas, resursi, prasmes un iemaņas, kas nepieciešamas Būvdarbu veikšanai, vides, veselības u.c. aizsardzībai, kā arī darba, drošības, ugunsdrošības u.c. noteikumu ievērošanas nodrošināšanai.
	5. Būvuzņēmējam ir pienākums nekavējoties informēt Pasūtītāju par nelaimes gadījumiem Objektā vai Objektam nodarīto kaitējumu.
	6. Būvuzņēmējs nodrošina, ka Būvdarbu izpildes laikā tiek izmantoti pēc iespējas videi draudzīgāki materiāli un izejvielas, tehnoloģijas un seku likvidēšanas metodes.
5. **Dokumentācija**
	1. Jebkuri dokumenti, kurus Būvuzņēmējs izstrādā vai iesniedz Pasūtītājam saistībā ar Būvdarbu izpildi, tiek iesniegti latviešu valodā, Līgumā un tā pielikumos noteiktajā eksemplāru skaitā.
	2. Neatkarīgi no tā vai dokumenti ir oriģināli vai to atvasinājums, tiem ir jābūt labā kvalitātē, salasāmiem un bez labojumiem. Uz dokumentu atvasinājumiem norāda, ka tā ir kopija, noraksts vai izraksts.
	3. Būvdarbu izpilddokumentācija, t.sk., segto darbu akti, izpildshēmas, iekārtu pases un instrukcijas, Būvuzņēmējam jāsaskaņo visās nepieciešamajās iestādēs un institūcijās Līguma un spēkā esošo normatīvo aktu noteiktajā kārtībā.
	4. Ja Būvdarbu izpilddokumentācijas saskaņošanas procesā Pasūtītājs, Būvuzraugs, vai attiecīgi valsts un pašvaldības uzraudzības dienesti konstatē nepabeigtus darbus, tehnisko risinājumu kvalitātes trūkumus (defektus), paveikto darbu neatbilstību Līguma un spēkā esošo normatīvo aktu prasībām vai arī izpilddokumentācija netiek saskaņota citu apsvērumu dēļ, kurus Būvuzņēmējs varēja vai kurus tam vajadzēja paredzēt un izpildīt, tad Būvuzņēmējs ar saviem spēkiem un līdzekļiem nekavējoties, bet ne vēlāk kā 10 (desmit) dienu laikā pēc to konstatēšanas, novērš šos trūkumus (defektus), ja vien Līdzēji rakstveidā nav vienojušies par citu trūkumu (defektu) novēršanas termiņu. Ja trūkumu (defektu) novēršana tehnisku vai kādu citu no Būvuzņēmēja rīcības un gribas neatkarīgu iemeslu dēļ nav iespējama šajā punktā noteiktajā termiņā, Būvuzņēmējs tos novērš iespējami īsākā laikā, kāds objektīvi nepieciešams šādu darbu izpildei.
6. **Garantijas**
	1. Ne vēlāk kā 10 (desmit) darba dienu laikā pēc Līguma noslēgšanas Būvuzņēmējs pievieno Līgumam kā 6.pielikumu bankas vai apdrošināšanas sabiedrības izsniegtu garantiju par līgumsaistību izpildi 10 % apmērā no Līgumcenas (ar PVN), kurā banka vai apdrošināšanas sabiedrība norādījusi, ka maksās Pasūtītājam Līgumsaistību izpildes garantijas summu pēc Pasūtītāja pirmā pieprasījuma ne vēlāk kā piecu darba dienu laikā. Garantija par līgumsaistību izpildi ir derīga ne mazāk kā 30 (trīsdesmit) dienas pēc 5.4. punktā noteiktā termiņa. Minētā termiņa pagarinājuma gadījumā Būvuzņēmējs attiecīgi pagarina arī garantijas par līgumsaistību izpildi termiņu tā, lai tā būtu derīga ne mazāk kā 30 (trīsdesmit) dienas pēc pagarinātā Būvdarbu izpildes termiņa beigām.
	2. Pasūtītājam ir tiesības izmantot 11.1. un 11.5. punktā minētās garantijas tādu Būvuzņēmēja finansiālo saistību dzēšanai, kas izriet no Līguma vai normatīvajiem aktiem saistībā ar Līgumu, t.sk., ja Līguma darbība tiek izbeigta pēc Pasūtītāja iniciatīvas saskaņā ar Līguma punktiem, kas paredz Pasūtītāja tiesības vienpusēji izbeigt Līguma darbību.
	3. Būvuzņēmējs garantē, ka Būvdarbi tiks izpildīti atbilstoši Līguma noteikumiem. Būvuzņēmējs atbild par visiem defektiem un Pasūtītājam nodarītiem zaudējumiem, kas rodas vai var rasties šādas neatbilstības gadījumā. Būvuzņēmējs garantē, ka izpildītie Darbi būs kvalitatīvi, funkcionāli izmantojami, atbildīs Tehniskajās specifikācijās vai Piedāvājumā vai Līgumā noteiktajiem parametriem un prasībām, un ka Būvdarbos nebūs defektu.
	4. Garantijas termiņš Objektam ir 60 (sešdesmit) mēneši no Objekta nodošanas ekspluatācijā saskaņā ar Būvuzņēmēja Iepirkumā iesniegto Piedāvājumu.
	5. Ne vēlāk kā 10 (desmit) dienu laikā pēc akta apstiprināšanas par Objekta nodošanu ekspluatācijā no Pasūtītāja puses, Būvuzņēmējs iesniedz Pasūtītājam bankas vai apdrošināšanas sabiedrības izdotu Būvdarbu garantijas laika garantiju, kurā banka vai apdrošināšanas sabiedrība norādījusi, ka maksās Pasūtītājam garantijas summu (vismaz 10 % no Līgumcenas) pēc pirmā Pasūtītāja pieprasījuma ne vēlāk kā 5 (piecu) darba dienu laikā.
	6. Būvuzņēmējs nodrošina, ka saskaņā ar Ministru kabineta 19.08.2014. noteikumiem Nr.502 „Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu”, visā Līguma darbības laikā un garantijas termiņa laikā spēkā būs Būvuzņēmēja darbības un būvspeciālistu darbības civiltiesiskās atbildības apdrošināšanas polise, kas paredz atlīdzības apmēru atbilstoši normatīvajos aktos noteiktajām prasībām par iespējamiem trešajām personām nodarītajiem zaudējumiem.
	7. Pēc apdrošināšanas atlīdzības izmaksas trešajai personai vai citam būvniecības dalībniekam, Būvuzņēmēja pienākums ir nekavējoties atjaunot civiltiesiskās atbildības obligātās apdrošināšanas minimālās atbildības limitu.
	8. Būvuzņēmējs apņemas Pasūtītājam pieņemamā termiņā, par ko Līdzēji atsevišķi rakstveidā vienosies, uz sava rēķina novērst bojājumus vai citas nepilnības, kuras Objektā vai Būvdarbos tiek konstatētas Būvdarbu garantijas laikā pie pareizas Būvdarbu un Objekta ekspluatācijas, un uz kurām ir attiecināma Līgumā noteiktā garantija.
	9. Ja Pasūtītājs garantijas laikā konstatē bojājumus vai defektus, par to tiek paziņots Būvuzņēmējam, norādot vietu un laiku, kad Būvuzņēmējam jāierodas uz defektu akta sastādīšanu. Pasūtītāja noteiktais termiņš nedrīkst būt mazāks par 2 (divām) darba dienām, bet Līdzēji var vienoties par citu termiņu defektu akta sastādīšanai. Pie defektu akta sastādīšanas Līdzēji ir tiesīgi pieaicināt neatkarīgus ekspertus, kuru atzinums Līdzējiem ir obligāts izpildīšanai. Izdevumus par eksperta sniegtajiem pakalpojumiem apmaksā vainīgais Līdzējs.
	10. Norādītajā termiņā tiek sastādīts defektu akts. Ja Būvuzņēmējs neierodas uz defektu akta sastādīšanu, Pasūtītājs ir tiesīgs sastādīt aktu vienpusēji, un tas ir saistošs Būvuzņēmējam. Par akta sastādīšanu tiek paziņots Būvuzņēmējam, norādot vietu un laiku, kad akts sastādīts.
	11. Defektu konstatēšana un novēršana tiek konstatēta ar aktiem, kuru sastādīšanā piedalās būvuzraugs, Pasūtītāja un Būvuzņēmēja pārstāvji. Līdzēji aktā norāda termiņu defektu novēršanai.
	12. Ja defektu novēršana netiek uzsākta defektu aktā norādītajā termiņā, Pasūtītājam ir tiesības defektu novēršanai pieaicināt trešo personu, ievērojot Latvijas Republikā spēkā esošajos tiesību aktus par iepirkumu un Līguma nosacījumus par zaudējumu aprēķināšanas un atlīdzināšanas kārtību.
	13. Pasūtītājs informē Būvuzņēmēju par visiem Būvdarbu garantijas laikā atklātajiem defektiem un to radītajiem bojājumiem nekavējoties vai ne vēlāk kā 3 (trīs) darba dienu laikā no defektu atklāšanās brīža.
7. **Darbu nodošanas un pieņemšanas kārtība**
	1. Ikmēneša izpildīto Būvdarbu pieņemšanas–nodošanas kārtība:
		1. reizi mēnesī, līdz 10. datumam, Būvuzņēmējs iesniedz Pasūtītājam ikmēneša Būvdarbu izpildes aktus par iepriekšējā mēnesī faktiski veiktajiem Būvdarbiem (turpmāk - Forma Nr.2 un Nr.3). Gadījumā, ja Būvuzņēmējs Formu Nr.2 un Nr.3 neiesniedz termiņā, Pasūtītājam ir tiesības to neizskatīt līdz nākošajā kārtējā mēnesī izpildīto Būvdarbu Formas Nr.2 un Nr.3 izskatīšanai, ar nosacījumu, ka kārtējā Forma Nr.2 un Nr.3 ir iesniegta termiņā;
		2. pirms Formas Nr.2 un Nr.3 iesniegšanas Pasūtītājam, Būvuzņēmējs saskaņo to ar Būvuzraugu. Būvuzraugs saskaņojumu vai atteikumu saskaņot sniedz 3 darba dienu laikā no dokumentu saņemšanas. Būvuzrauga saskaņojums nav uzskatāms par Būvdarbu pieņemšanu no Pasūtītāja puses;
		3. Pasūtītājs izskata un paraksta vai arī nosūta Būvuzņēmējam motivētu atteikumu pieņemt Būvdarbus 5 (piecu) darba dienu laikā no Formas Nr.2 un Nr.3 saņemšanas dienas. Formas Nr.2 un Nr.3 parakstīšana no Pasūtītāja puses ir pamats ikmēneša maksājumu izdarīšanai saskaņā ar Līgumu, taču tas neierobežo Pasūtītāja tiesības noraidīt ar ikmēneša Formu Nr.2 un Nr.3 pieņemtos Būvdarbus, veicot Objekta pieņemšanu. Formas Nr.2 un Nr.3 un/vai citu dokumentu parakstīšana no Pasūtītāja puses neatbrīvo Būvuzņēmēju no garantēšanas un nodrošināšanas Būvdarbu atbilstībai Līguma noteikumiem;
		4. gadījumā, ja Pasūtītājs 12.1.3. punktā noteiktajā termiņā iesniedz Būvuzņēmējam rakstisku atteikumu parakstīt Formu Nr.2 un Nr.3 un Būvuzņēmējs tam piekrīt, tad Būvuzņēmējs 3 (trīs) darba dienu laikā sagatavo un Līdzēji paraksta aktu (turpmāk – Defekta akts), kurā norāda defektus un/vai trūkumus Būvdarbos un to novēršanas termiņus;
		5. gadījumā, ja Pasūtītājs 12.1.3. punktā noteiktajā termiņā iesniedz rakstisku atteikumu parakstīt Formu Nr.2 un Nr.3 un Būvuzņēmējs pilnībā nepiekrīt atteikumam, Līdzēji 3 (trīs) darba dienu laikā pēc Pasūtītāja rakstiska atteikuma saņemšanas tiekas Objektā, kur sagatavo un paraksta Defektu aktu, kurā norāda defektus un/vai trūkumus Būvdarbos un to novēršanas termiņus;
		6. Būvuzņēmēja veikto Būvdarbu pieņemšana pēc defektu un/vai trūkumu novēršanas notiek, atkārtoti iesniedzot Formu Nr.2 un Nr.3;
		7. gadījumā, ja Pasūtītājs 12.1.3. punktā noteiktajā termiņā neparaksta Formu Nr.2 un Nr.3 vai neiesniedz rakstisku atteikumu, tiek uzskatīts, ka Pasūtītājs to ir akceptējis un Būvuzņēmējs var iesniegt Pasūtītājam rēķinu par Formā Nr.2 un Nr.3 norādīto Būvdarbu apmaksu, savukārt Pasūtītājam ir pienākums šādu rēķinu apmaksāt Līgumā noteiktajā termiņā.
	2. Pēc Būvdarbu pilnīgas pabeigšanas Būvuzņēmējs par to rakstiski paziņo Pasūtītājam. Pasūtītājs 5(piecu) darba dienu laikā veic izpildīto Būvdarbu iepriekšēju apskati. Ja izdarītā iepriekšējā apskate ir sekmīga, Līdzēji paraksta Būvdarbu pieņemšanas–nodošanas aktu.
	3. Izpildītie Būvdarbi netiek pieņemti, ja tie neatbilst faktiski izpildītajam apjomam, Līgumam, Tehniskajām specifikācijām, Būvprojektam, Tāmei, normatīvo aktu prasībām, vai arī, ja attiecībā uz tiem bija nepieciešams, bet netika sastādīts akts par segto Būvdarbu pieņemšanu vai akts par nozīmīgu konstrukciju pieņemšanu.
	4. Ja Pasūtītājs konstatē trūkumus vai nepabeigtus Būvdarbus, Būvuzņēmējam ir pienākums uz sava rēķina Pasūtītāja noteiktajā termiņā veikt trūkumu novēršanu vai nepabeigto Būvdarbu izpildi. Būvdarbu pieņemšanu apliecina parakstīts akts par būvdarbu nodošanu–pieņemšanu.
	5. Pēc Būvdarbu pieņemšanas-nodošanas akta parakstīšanas tiek veikta Objekta pieņemšana ekspluatācijā.
	6. Būvuzņēmējs organizē nodošanas–pieņemšanas aktu un citu nepieciešamo dokumentu sagatavošanu, kā arī Objekta nodošanu ekspluatācijā.
	7. Ja Objekta pieņemšanas ekspluatācijā komisijas darba laikā tiek konstatētas nepilnības vai trūkumi, Būvuzņēmējam ir pienākums uz sava rēķina veikt trūkumu novēršanu un organizēt atkārtotu Objekta nodošanu ekspluatācijā.
	8. Būvdarbu pieņemšanas akta parakstīšana neatbrīvo Būvuzņēmēju no atbildības par Būvdarbu defektiem Būvdarbu garantijas laikā, kuri atklājas pēc Objekta pieņemšanas ekspluatācijā un galīgā nodošanas-pieņemšanas akta abpusējas parakstīšanas.
8. **Maksājumu kārtība**
	1. Līgumcena par Būvdarbiem ir sadalīta šādi:
		1. par Būvprojekta I kārtas Būvdarbu pilnīgu realizāciju - **EUR 231 334,39** (divi simti trīsdesmit viens tūkstotis trīs simti trīsdesmit četri euro un 39 centi) bez PVN;
		2. par Būvprojekta II kārtas Būvdarbu pilnīgu realizāciju - **EUR 1 222 169,66** (viens miljons divi simti divdesmit divi tūkstoši simtu sešdesmit deviņi euro un 66 centi) bez PVN;
		3. par Būvprojekta III kārtas Būvdarbu pilnīgu realizāciju - **EUR 52 456,29** (piecdesmit divi tūkstoši četri simti piecdesmit seši euro un 29 centi) bez PVN;
		4. par Būvprojekta IV kārtas Būvdarbu pilnīgu realizāciju - **EUR 91 536,52** (deviņdesmit viens tūkstotis pieci simti trīsdesmit seši euro un 52 centi) bez PVN.
	2. Pasūtītājs veic samaksu, pārskaitot attiecīgo naudas summu, izņemot PVN, uz Būvuzņēmēja norādīto bankas kontu, šādā kārtībā:
		1. avansa maksājumu 10 % apmērā no Līgumcenas - 7 (septiņu) darba dienu laikā pēc rēķina un avansa garantijas saņemšanas galvojuma veidā no kredītiestādes vai apdrošināšanas sabiedrības, ko Būvuzņēmējs iesniedz Pasūtītājam ne vēlāk kā 14 dienu laikā no Līguma spēkā stāšanās. Galvojumam jābūt izsniegtam par summu, kas nav mazāka par pieprasītā avansa apmēru, neieskaitot PVN, un tam jābūt spēkā līdz brīdim, kad Būvuzņēmējs ir paveicis atbilstoša apjoma Būvdarbus. Galvojumā jābūt paredzētam, ka tas var tikt izmaksāts Pasūtītājam uz pirmā pieprasījuma pamata;
		2. maksājumi par Būvdarbiem tiek maksāti pa daļām ikmēneša maksājumos, saskaņā ar Būvdarbu izpildes kalendāro grafiku un finanšu plūsmas grafiku par kārtējā mēnesī faktiski veiktajiem Būvdarbiem – 15 (piecpadsmit) dienu laikā no atbilstoša maksājuma pieprasījuma (rēķina) saņemšanas dienas, pamatojoties uz Pasūtītāja un Būvuzņēmēja parakstītajiem faktiski veikto Būvdarbu aktiem (Forma Nr.2 un Forma 3), ko Būvuzņēmējs iesniedz Pasūtītājam līdz kārtējā mēneša 10. datumam, ieturot 10% no Formā Nr.3 norādītās summas;
		3. avansa summa tiek dzēsta proporcionāli Pasūtītāja pieņemto Būvdarbu vērtībai, ieturot 10 % no maksājumiem. Būvuzņēmēja pienākums ir atspoguļot rēķinā avansa maksājuma dzēšanu;
		4. pēdējo maksājumu 15 (piecpadsmit) dienu laikā no dienas, kad Būvuzņēmējs ir izpildījis visus Būvdarbus saskaņā ar Līguma noteikumiem, ir parakstīts Objekta pieņemšanas ekspluatācijā akts un galīgais nodošanas-pieņemšanas akts un Būvuzņēmējs ir iesniedzis galīgo rēķinu. Būvuzņēmējam ir tiesības saņemt pēdējo maksājumu tikai tad, ja Būvuzņēmējs ir iesniedzis Pasūtītājam 11.5. punktā norādīto bankas vai apdrošināšanas sabiedrības izdotu Būvdarbu garantijas laika garantiju atbilstoši Līguma noteikumiem;
	3. Pasūtītājam ir tiesības prasīt no Būvuzņēmēja līgumsodu saskaņā ar Līguma noteikumiem un ieturēt attiecīgās līgumsoda summas no Būvuzņēmējam izmaksājamām naudas summām par izpildītajiem Būvdarbiem, nosūtot Būvuzņēmējam rēķinu par aprēķinātā līgumsoda summu.
9. **Izmaiņas Līgumā**
	1. Līdzēji ir tiesīgi izdarīt izmaiņas Līgumā savstarpēji vienojoties, ievērojot Publisko iepirkumu likuma 67.1pantā noteikto attiecībā uz grozījumu veikšanu Līgumā. Ikviena Līguma izmaiņa tiek noformēta rakstveidā un ir abu Līdzēju parakstīta. Jebkuras izmaiņas vai papildinājumi Līgumā kļūst par Līguma neatņemamu sastāvdaļu.
	2. Ir pieļaujami tikai Līguma nebūtiski grozījumi. Būtiskus grozījumus drīkst izdarīt tikai 14.3.punktā minētajos gadījumos.
	3. Būtiski Līguma grozījumi ir pieļaujami šādos gadījumos:
		1. Būvdarbu izpildes laikā paredzēts veikt papildus atklātus (iepriekš neparedzamus) Būvdarbus, kuri nav iekļauti Iepirkumā, bet kuru izpilde būtiski nepieciešama Būvdarbu sekmīgai pabeigšanai, un saskaņā ar Publisko iepirkumu likuma normām attiecībā uz Līguma grozījumiem, ir piemērota Publisko iepirkumu likumā noteiktā iepirkuma procedūra;
		2. nepieciešams pagarināt Līguma darbības termiņu par laiku, kas atbilst fizisko šķēršļu vai apstākļu darbības ilgumam, šādos gadījumos:
			1. resursu nepietiekamība, ko radījuši nepārvaramas varas lēmumi;
			2. jebkurš kavējums vai traucējums, ko izraisījis vai kas attiecināms uz Pasūtītāju;
			3. nepamatota Būvdarbu apturēšana;
		3. Būvuzņēmēju aizstāj ar citu, atbilstoši komerctiesību jomas normatīvo aktu noteikumiem par komersantu reorganizāciju un uzņēmuma pāreju. Šādā gadījumā nepieciešama otra Līdzēja piekrišana. Saistību nodošana nedrīkst apdraudēt Līguma izpildes termiņu un grozīt Līgumcenu;
		4. citos Līgumā noteiktajos gadījumos tādā kārtībā un apjomā, kā noteikts Līgumā.
	4. Gadījumā, ja Būvuzņēmējs iesniedz Pasūtītājam aprakstu par nepieciešamajām izmaiņām Līgumā, Būvuzņēmējs norāda to ietekmi uz Līgumcenu. Ja Pasūtītājs to atzīst par pamatotu, Pasūtītājs sagatavo vienošanās projektu par izmaiņām Līgumā, ievērojot Publisko iepirkumu likuma 67.1 pantā noteiktās tiesību normas attiecībā uz Līguma grozīšanu. Vienošanās stājas spēkā pēc abpusējas tās parakstīšanas un kļūst par neatņemamu Līguma sastāvdaļu.
10. **Līgumsods**
	1. Ja Būvuzņēmēja vainas dēļ Būvdarbi nav nodoti Līgumā noteiktajos termiņos vai citā termiņā, par kuru Līdzēji ir vienojušies, Pasūtītājs ietur līgumsodu par katru nokavēto saistību izpildes dienu 0,01 % apmērā no Līgumcenas (bez PVN).
	2. Par nepamatotu atkāpšanos no Būvdarbu izpildes kalendārā grafika Pasūtītājs aprēķina un Būvuzņēmējs maksā līgumsodu 300 EUR (trīs simti euro) apmērā par katru nokavēto dienu, sākot ar pirmo kavējuma dienu līdz dienai (ieskaitot), kad Būvuzņēmējs ir izpildījis Būvdarbu izpildes kalendārā grafikā paredzētos darbus.
	3. Par Būvuzņēmēja vainojamas darbības rezultātā garantijas laikā konstatēto defektu nenovēršanu starp Līdzējiem noteiktajos termiņos, Pasūtītājs no Būvuzņēmēja ietur līgumsodu EUR 100 (simts *euro*) apmērā par katru nokavēto saistību izpildes dienu, aprēķinot līgumsodu par katru nokavēto saistību atsevišķi.
	4. Par katru Pasūtītāja konstatēto gadījumu, kad Objektā neatrodas Atbildīgais būvdarbu vadītājs vai kāds no Vadošiem būvdarbu vadītājiem saskaņā ar 7.1.5.17. punkta noteikumiem vai ja Objektā neatrodas Būvvaldē reģistrēts Būvdarbu žurnāls, Pasūtītājs piemēro Būvuzņēmējam līgumsodu 200 EUR (divi simti *euro*) apmērā. Līgumsodu Pasūtītājs ietur no kārtējā veicamā maksājuma Būvuzņēmējam par veiktajiem Būvdarbiem, pamatojoties uz Pasūtītāja un Būvuzrauga parakstītu aktu par minēto faktu konstatāciju.
	5. Ja Pasūtītājs konstatē, ka Izpildītājs (vai tā iesaistītais apakšuzņēmējs) ir pārkāpis Publisko iepirkumu likuma, Iepirkuma nolikuma un/vai Līguma noteikumus par Līguma izpildē iesaistītā personāla un apakšuzņēmēju maiņu, tas piemēro Izpildītājam līgumsodu 5000 EUR (pieci tūkstoši *euro*) apmērā par katru konstatēto gadījumu.
	6. Pasūtītājs aprēķina Būvuzņēmējam līgumsodu līdz EUR 500 apmērā par katru konstatēto gadījumu, ja:
		1. no Objekta ir izbraucis transportlīdzeklis ar nenotīrītu ritošo daļu vai kā rezultātā ielas vai ceļa segums ir piesārņots ar svešķermeņiem;
		2. Būvuzņēmējs nav aprīkojis automašīnas, kas pārvadā būvgružus, ar aizsargpārklāju;
		3. Būvuzņēmējam Būvdarbu procesā ir radušies sarežģījumi, kā rezultātā ir tas pieļāvis atkāpes no Tehnisko specifikāciju noteikumiem un Būvprojekta, par kurām tas nav informējis Pasūtītāja pārstāvi;
		4. Būvuzņēmējs ir veicis Būvdarbus pēc plkst. 22.00, brīvdienās vai svētku dienās, bez rakstiska saskaņojuma ar Pasūtītāja pārstāvi;
		5. uzstādītās ceļa zīmes neatbilst saskaņotajai satiksmes organizācijas shēmai;
		6. Būvuzņēmēja darbības rezultātā iebraukšana un izbraukšana Objektam piegulošajos uzņēmumos tiek traucēta ilgāk par 2 stundām un šāds apgrūtinājums nav saskaņots ar uzņēmumu vismaz 10 darba dienas iepriekš;
		7. betona bruģakmens, ielas un ietvju apmales un citi betona izstrādājumi, kas tiek iebūvēti Objektā un tiek griezti uz vietas, netiek sazāģēti speciāli norobežotā laukumā.
	7. Pasūtītāja pilnvarotais pārstāvis un/vai Būvuzraugs sastāda un paraksta aktu par 15.5. un 15.6. punktā minētajiem pārkāpumiem , kopā ar pretenziju nosūta to Būvuzņēmējam uz tā oficiālo e-pasta adresi ne vēlāk kā 2 darba dienu laikā pēc pārkāpuma fakta konstatēšanas. Aktā norāda Būvuzņēmējam piemēroto līgumsodu. Līgumsods tiek ieturēts saskaņā ar 13.3. punktu.
	8. Par kādu citu Līgumā noteikto Būvuzņēmēja saistību neievērošanu vai neizpildi Būvuzņēmējs maksā Pasūtītājam līgumsodu EUR 100 (viens simts euro) apmērā 7 darba dienu laikā pēc Pasūtītāja rakstiskas pretenzijas un Pasūtītāja pilnvarotā pārstāvja un/vai Būvuzrauga parakstīta akta saņemšanas par katru gadījumu, kad tas konstatēts..
	9. Līgumsods neatbrīvo Būvuzņēmēju no turpmākās līgumsaistību izpildes un zaudējumu atlīdzināšanas, kas radusies tā vainas dēļ.
	10. Ja Būvuzņēmējs nepilda Līgumu vai ja Līgums tiek pārtraukts Būvuzņēmēja vainas dēļ, Pasūtītājam ir tiesības izmantot 11.1. un 11.5. punktā minētās garantijas Līgumā noteikto Būvuzņēmēja finansiālo saistību segšanai.
	11. Ja Pasūtītājs neveic maksājumus Līgumā noteiktajā kārtībā un termiņos, Būvuzņēmējs var pieprasīt Pasūtītājam maksāt par katru nokavēto dienu līgumsodu 0,01 % apmērā no nokavētā maksājuma summas. Līgumsods neatbrīvo Pasūtītāju no turpmākās Līgumsaistību izpildes un zaudējumu atlīdzināšanas, kas radusies tā vainas dēļ.
	12. Līgumsods par Būvdarbu izpildes vai samaksas termiņa kavējumu nevar pārsniegt 10 % no Līgumcenas.
	13. Neatkarīgi no līgumsoda samaksas, Līdzēji viens otram atlīdzina tiešos pierādītos zaudējumus, kas radušies Līguma pārkāpšanas rezultātā.
	14. Līgumsodu nepiemēro, ja:
		1. Līgumā paredzētās saistības tiek kavētas vai netiek pildītas otra Līdzēja vainas dēļ Līgumā paredzētajos gadījumos;
		2. otrs Līdzējs pierāda, ka kavēšanās iemesls ir trešā persona vai nepārvarama vara un tās iemeslu Līdzējs nav varējis novērst.
11. **Līguma laušana**
	1. Līgums var tikt lauzts tikai Līgumā noteiktajā kārtībā vai Līdzējiem savstarpēji vienojoties.
	2. Pasūtītājam ir tiesības 10 (desmit) darba dienas iepriekš ar rakstveida paziņojumu Būvuzņēmējam paziņot par konstatēto saistību neizpildīšanu un visa Līguma vai tā daļas pārtraukšanu pirms termiņa, kas neierobežo Pasūtītāja tiesības uz zaudējumu atlīdzību vai līgumsodu, šādos gadījumos:
		1. ja Būvuzņēmējs patvaļīgi atkāpjas no Būvprojekta, Tehniskajām specifikācijām, neievēro Līguma noteikumus un LR normatīvos aktus, standartus vai Pasūtītāja pārstāvja norādījumus, par ko saņemtas vismaz 2 rakstiskas pretenzijas no Pasūtītāja. Šādā gadījumā konstatētajām neatbilstībām ir jābūt būtiskām;
		2. ja Būvuzņēmējs nav uzsācis Būvdarbus Objektā vairāk kā 10 (desmit) darba dienas pēc 7.1.5.2. punktā norādītā Objekta nodošanas akta parakstīšanas;
		3. ja Būvuzņēmējs nespēj veikt Būvdarbus Līgumā noteiktajos termiņos – ar nosacījumu, ka Būvuzņēmējs 14 (četrpadsmit)darbadienu laikā no Pasūtītāja paziņojuma saņemšanas nav novērsis konstatēto saistību neizpildi;
		4. ja Būvuzņēmējs pamet Būvdarbus vai Objektu vai jebkurā citā veidā skaidri izrāda savu nodomu pārtraukt ar Līgumu noteikto saistību izpildi;
		5. ja Pasūtītājs konstatē Būvdarbu izpildes kvalitātes trūkumus - ar nosacījumu, ka Būvuzņēmējs 14 (četrpadsmit)darbadienu laikā no Pasūtītāja paziņojuma saņemšanas nav novērsis konstatētos trūkumus;
		6. ja Būvuzņēmējs ir atzīts par maksātnespējīgu vai tiek uzsākta tā bankrota procedūra, vai likvidācija;
		7. ja Būvuzņēmējs nodevis Līguma saistības citai personai vai nomainījis apakšuzņēmējus bez saskaņošanas ar Pasūtītāju;
		8. ja Būvuzņēmējs izslēgts no Būvkomersanta reģistra;
		9. ja Būvuzņēmējs 11.1. punktā noteiktajā termiņā nav iesniedzis Pasūtītājam Līguma noteikumiem atbilstošu bankas vai apdrošināšanas sabiedrības izsniegtu garantiju par līgumsaistību izpildi.
	3. Ja Pasūtītājs izmanto tiesības vienpusēji lauzt Līgumu, Līdzēji sastāda aktu par faktiski izpildīto Būvdarbu apjomu un to vērtību. Pasūtītājs pieņem Būvdarbus tādā apjomā, kādā tie ir veikti, ja tie atbilst Līgumam un ir turpmāk izmantojami. Ja veiktie Būvdarbi nav turpmāk izmantojami, tad Būvuzņēmējs par saviem līdzekļiem atjauno Objektu līdz tādam stāvoklim, lai katrs nākamais Būvdarbu turpinātājs netraucēti varētu turpināt nepabeigtos Būvdarbus, nebojājot Objektu un neieguldot Būvdarbos papildus un iepriekš neparedzētus izdevumus. Līdzēju akta par faktiski izpildīto Būvdarbu apjomu sastādīšanā piedalās Būvuzraugs, kurš arī paraksta aktu.
	4. Līguma pārtraukšanas gadījumā Būvuzņēmējs nekavējoties vai arī noteiktajā datumā pārtrauc Būvdarbus, veic visus pasākumus, lai Objekts un Būvdarbi tiktu atstāti nebojātā, drošā stāvoklī un atbilstoši normatīvo aktu prasībām, sakopj būvlaukumu, nodod Pasūtītājam uz Būvdarbiem attiecināmo dokumentāciju, nodrošina, lai Būvuzņēmēja personāls un apakšuzņēmēji atstātu Objektu, kā arī veic citas darbības, par kurām Līdzēji ir vienojušies.
	5. Gadījumā, ja Pasūtītājs nokavē maksājumu veikšanas termiņu par 10 (desmit) dienām vai citādi traucē vai neļauj Būvuzņēmējam pildīt līgumsaistības, Būvuzņēmējam ir tiesības brīdināt Pasūtītāju par Līguma izpildes termiņa pagarinājumu, elektroniski nosūtot paziņojumu, kas parakstīts ar drošu elektronisko parakstu, uz Pasūtītāja oficiālo e-pasta adresi. Pasūtītājam ir pienākums apstiprināt šāda paziņojuma saņemšanas faktu.
	6. Gadījumā, ja Pasūtītājs nokavē maksājumu veikšanas termiņu vairāk par 30 (trīsdesmit) dienām, Būvuzņēmējam ir tiesības vismaz 10 (desmit) darba dienas iepriekš brīdināt Pasūtītāju par Līguma laušanu, elektroniski nosūtot paziņojumu, kas parakstīts ar drošu elektronisko parakstu, uz Pasūtītāja oficiālo e-pasta adresi un Pasūtītājam ir pienākums apstiprināt šāda paziņojuma saņemšanas faktu.
12. **Nepārvaramas varas apstākļi**
	1. Līdzēji nav pakļauti zaudējumu atlīdzībai vai Līguma atcēlumam saistību neizpildes gadījumā tieši tādā apjomā, kādā Līguma izpilde ir nokavēta nepārvaramas varas gadījumā. Šī punkta noteikumi nav attiecināmi uz gadījumiem, kad nepārvaramas varas apstākļi ir radušies jau pēc tam, kad attiecīgais Līdzējs ir nokavējis saistību izpildi.
	2. Par nepārvaramas varas apstākļiem tiek uzskatīti apstākļi, kas iepriekš nav bijuši paredzēti un radušies neatkarīgi no Līdzēju rīcības, t.i., ko Līdzēji nespēja kontrolēt, pret kuriem šis Līdzējs nebūtu varējis saprātīgi nodrošināties pirms Līguma noslēgšanas, pēc to rašanās nevar novērst vai pārvarēt.
	3. Nepārvarama vara nozīmē nekontrolējamu notikumu – ārkārtas situāciju, kuru Saeima vai Ministru kabinets izsludinājis Latvijas Republikā, ko attiecīgais Līdzējs nevar iespaidot un kas nav saistīts ar tā kvalifikāciju, vainu vai nolaidību. Par šādiem notikumiem tiek uzskatīti kari, revolūcijas, ugunsgrēki, plūdi, epidēmijas u.c.
	4. Ja izceļas nepārvaramas varas situācija, Būvuzņēmējs nekavējoties rakstiski paziņo Pasūtītājam par šādiem apstākļiem, to cēloņiem un paredzamo ilgumu. Ja Pasūtītājs rakstiski nav norādījis savādāk, Būvuzņēmējam ir jāturpina pildīt savas saistības saskaņā ar Līgumu tādā apmērā, kādā to nav ierobežojuši nepārvaramas varas apstākļi.
	5. Jebkuram no Līdzējiem jāveic visas nepieciešamās darbības, lai līdz minimumam samazinātu Līguma izpildes atlikšanu nepārvaramas varas apstākļu iestāšanās dēļ.
	6. Ja nepārvaramas varas apstākļi pastāv ilgāk par 30 (trīsdesmit) dienām, Līdzējiem ir tiesības vienoties par Līguma darbības apturēšanu vai pārtraukšanu. Būvuzņēmējam ir tiesības saņemt norēķinu par faktiski veiktajiem Darbiem.
	7. Nepārvaramas varas iestāšanās gadījumā Līguma darbības termiņš tiek pārcelts atbilstoši šādu apstākļu darbības laikam vai arī Līdzēji vienojas par Līguma pārtraukšanu.
	8. Ikvienam Līdzējam jebkurā laikā jābrīdina otrs Līdzējs par nepārvaramas varas apstākļu iestāšanos, jānorāda uz apstākļiem, kas pierāda nepārvaramas varas apstākļu iestāšanos, iespējamo situācijas risinājumu, veiktās darbības, lai samazinātu Līguma izpildes atlikšanu nepārvaramas varas apstākļu iestāšanās dēļ, nepārvaramas varas apstākļu izbeigšanos un Līguma darbības atjaunošanu.
13. **Nodokļi un nodevas**
	1. Visi nodokļi un nodevas ir iekļautas Līgumcenā un Būvuzņēmēja pienākums ir veikt to maksājumus (izņemot PVN).
	2. Pasūtītājs apmaksā PVN par Būvdarbiem 4.2. punktā norādītajā kārtībā.
14. **Pārbaudes noteikumi un metodes**
	1. Domstarpības, kas rodas Būvdarbu un materiālu kvalitātes un to atbilstības Līguma noteikumu novērtēšanā, izšķir būvniecības kontroles iestāde vai Līdzēju pieaicināti licencēti vai sertificēti speciālisti.
	2. Ja neatkarīgā laboratorijā vai sertificētu speciālistu pārbaudītie paraugi atbilst Būvprojekta un tehnisko noteikumu prasībām, tad paraugu pārbaudes izdevumus sedz Pasūtītājs. Ja pārbaudītie paraugi neatbilst Būvprojekta un/vai tehnisko noteikumu prasībām, tad pārbaudes izdevumus sedz Būvuzņēmējs.
	3. Ja Pasūtītājs vai Būvuzraugs Būvuzņēmēja veiktajos būvdarbos konstatē slēptus trūkumus, tad Būvuzraugam 3 (trīs) darba dienu laikā jāiesniedz Būvuzņēmējam pretenzija, uzliekot par pienākumu novērst trūkumus pretenzijā norādītajā tehnoloģiski iespējamā termiņā uz Būvuzņēmēja rēķina.
	4. Par uzņemto saistību nepildīšanu vai nepienācīgu pildīšanu Līdzējiem ir pienākums atlīdzināt zaudējumus, ko tas ar savu darbību vai bezdarbību radījis.
	5. Būvdarbu izpildes un būvdarbu garantijas laikā Būvuzņēmējam ir pienākums atrast defektu cēloņus un iesniegt priekšlikumus to cēloņu un seku novēršanai.
15. **Piemērojamie normatīvie akti un strīdu risināšanas kārtība**
	1. Visas domstarpības un strīdi, kādi izceļas starp Līdzējiem saistībā ar Līguma izpildi, tiek atrisināti savstarpēju pārrunu ceļā, ja nepieciešams, papildinot vai grozot Līguma tekstu, pieaicinot neatkarīgus ekspertus un saņemot atzinumus un priekšlikumus par radušās situācijas iespējamiem risinājumiem. Izdevumus par eksperta pieaicināšanu sedz tas Līdzējs, kurš ekspertu pieaicinājis.
	2. Ja Līdzēji nespēj strīdu atrisināt savstarpēju pārrunu rezultātā, tas tiek atrisināts tiesā Latvijas Republikā spēkā esošajos tiesību aktos noteiktajā kārtībā.
	3. Līgums tiek interpretēts un pildīts saskaņā ar Latvijas Republikas normatīvajiem aktiem
16. **Līguma spēkā esamība**
	1. Līgums stājas spēkā ar brīdi, kad Līdzēji to ir parakstījuši.
	2. Līgums ir spēkā līdz brīdim, kad Līdzēji ir izpildījuši visas savas saistības, vai līdz brīdim, kad Līdzēji ir panākuši vienošanos par Līguma izpildes pārtraukšanu, vai arī līdz brīdim, kad kāds no Līdzējiem, saskaņā ar Līgumu to lauž vienpusēji.
17. **Noslēguma noteikumi**
	1. Gadījumā, ja kāds no Līdzējiem maina savu juridisko adresi vai bankas rekvizītus, tas ne vēlāk kā 3 (trīs) dienu laikā rakstiski paziņo par to otram Līdzējam.
	2. Visai sarakstei un jebkurai informācijai, ko kāds no Līdzējiem nosūta otram, ir jābūt latviešu valodā un nosūtītai elektroniski, ar drošu elektronisko parakstu, uz Līdzēju oficiālajām e-pasta adresēm un uzskatāms, ka Līdzējs paziņojumu ir saņēmis nākamajā darba dienā pēc nosūtīšanas, ja vien Līdzējs – informācijas saņēmējs – nav iepriekš norādījis savādāk.
	3. Līdzēji uzņemas pienākumu sniegt rakstveida atbildi 5 (piecu) dienu laikā uz jebkuru pieprasījumu, kas saistīts ar Līguma izpildi.
	4. Atbildīgā kontaktpersona par Līguma izpildi no Būvuzņēmēja Puses ir Nikolajs Starikovs, t.26782732.

22.5. Būvuzņēmējs nodrošina šādu apakšuzņēmēju un speciālistu piesaisti:

* + 1. SIA “Kvēle” reģ. Nr. 43603002795 (elektroietaišu izbūves darbi);
		2. SIA “CVS” reģ. Nr.49003001300 (elektronisko sakaru tīklu izbūves darbi);
		3. SIA “Urbējs” reģ. Nr.40003562079 (ūdensvada un kanalizācijas spiedvada cauruļu izbūves darbi ar beztranšejas metodi);
		4. SIA “Inspecta Prevention” reģ. nr. 41203004237 (darba aizsardzības uzraudzība);
		5. elektroietaišu būvdarbu vadītājs Ģirts Sparinskis, (sertifikāts LEEA 70-2176);
		6. ūdensapgādes un kanalizācijas sistēmu būvdarbu vadītājs Jānis Jēkabsons (sertifikāts LSGŪTIS BS SC Nr.50-2421);
		7. darba aizsardzības koordinators Baiba Višķere (DAKS -02-2013.
	1. Būvuzņēmējs norīko par Atbildīgo būvdarbu vadītāju: Jāni Jēkabsonu (sertifikāts ceļu būvdarbu vadīšanā LBS BSSI Nr.20-2147).
	2. Pilnvarotā persona no Pasūtītāja puses, kas organizēs Pasūtītājam noteikto pienākumu izpildi, veiks Līguma izpildes kontroli, dokumentu izvērtēšanu un parakstīs Būvdarbu pieņemšanas–nodošanas aktu, ir Attīstības un investīciju daļas projektu vadītāja Gunta Dundure, t.67996086, e-pasts gunta.dundure@adazi.lv un Saimniecības un infrastruktūras daļas ceļu ekspluatācijas inženieris Pēteris Sabļins t.67996265 e-pasts peteris.sablins@adazi.lv. Pilnvarotai personai jāpilda pienākumi, kas noteikti Ādažu novada domes iekšējo noteikumu „Dokumentu aprites kārtība Ādažu novada pašvaldībā” 107.punktā, t.sk., nekavējoties jāziņo Pasūtītājam par Būvuzņēmējam pielīgto saistību nepienācīgu izpildi un tai nav tiesību pieņemt lēmumus vai dot Būvuzņēmējam norādījumus par Līgumā noteikto termiņu, līgumsummas vai cenas izmaiņām.
	3. Līgums sastādīts uz 15 lappusēm un noslēgts 2 (divos) eksemplāros, no kuriem viens eksemplārs atrodas pie Pasūtītāja, bet otrs – pie Būvuzņēmēja. Abiem Līguma eksemplāriem ir vienāds juridiskais spēks.
1. **Līdzēju juridiskās adreses un rekvizīti**

|  |  |
| --- | --- |
| **PASŪTĪTĀJS:****Ādažu novada dome**Reģ. Nr. 90000048472Juridiskā adrese: Gaujas iela 33A,Ādaži, Ādažu novads, LV 2164Banka: Valsts kaseKods: TRELLV22Konts: LV84TREL980241902500Be-pasts dome@adazi.lv\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_izpilddirektors **G.Porietis** 2017.gada 16.augustā | **BŪVUZŅĒMĒJS:****SIA “Ostas celtnieks”**Reģ. Nr. 41203004237Juridiskā adrese: Dzintaru iela 48, Ventspils, LV 3602Banka: Danske Bank A/s filiāle LatvijaKods: MARALV22Konts: LV11MARA2041000034393e-pasts oc@ocv.lv \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_valdes priekšsēdētājs **K.Bursakovskis**2017.gada |